
ОСНОВНЕ КАРАКТЕРИСТИКЕ БЕОГРАДСКОГ ОСТРВА ТОПЛОТЕ 


Садржај: Утицај човека на атмосферу и климу у градовима се манифестује изменом вредности свих 
климатских елемената. Још од почетка XIX века се сматра да се климатски утицај урбанизације најјасније 
испољава на температури ваздуха. Тачније, сви градови, и мањи, исто као и велики, имају вишу 
температуру ваздуха од своје непосредне околине. На тај начин долази до формирања градског острва 
топлоте. То важи и за Београд. Интензивност и размере тог феномена се мењају у времену и простору. 
Управо тај проблем је размотрен у овом раду. 

Кључне речи: Острво топлоте, Београд, интензитет, динамика, варијације. 

Abstract: The influence of the man on the city atmosphere and climate is manifested in the change of the values of 
all the climatic elements. Since from the beginning of the 19 lh century, it is cosidered that the climatic influence of 
the urbanization is most clearly manifested in the air temperature. To be more precise, all cities, big and small, have 
a higher air temperature than their immediate surroundings. And so, a urban heat island is being formed. That goes 
for Belgrade too. The intensity and the proportions of this phenomenon are changing within time and space. Pre- 
cisely this problem is being discussed in this paper. 

Кеу words: Heat island, Belgrad, intensity, dynamics, variation. 


Увод 

Имајући у виду свеукупност урбаних утицаја на атмосферу, данас је сасвим ја- 
сно да и мањи, исто као и велики градови, имају вишу температуру ваздуха од своје 
непосредне околине. На тај начин, сви градови образују структуру названу у климато- 
логији градско острво топлоте, јер подсећа на стварна острва, чији је изглед на кар- 
тама изохипси сличан облику изотерми на температурним картама. Осим тога, поме- 
нута структура представља поље више температуре ваздуха у хладнијој околини ана- 
логно стварним острвима која се при сунчаном времену загреју више него околно мо- 
ре. Интензивност и размере тог феномена се мењају у времену и простору под утица- 
јем фона метеоролошких услова, месних особености и карактеристика града (Оке Т. 
Р., 1982). Разлика између урбанизоване територије и сеоске средине у окружењу зави- 
си од синоптичких услова, и у том смислу велики допринос имају фактори образова- 
ња топоклимата. Градска клима је најизраженија у антициклоналним ситуацијама, ка- 
да је време мирно и ведро. Разлике се смањују у условима облачности и појачаног ве- 
тра. Изучавање острва топлоте може бити спроведено посматрањем температура у од- 
ређеним тренуцима (синоптичким ситуацијама) или у дужим временским интервали- 


* Мр Горан Анђелковић, асистент, Географски факултет, Студентски трг 3/3, Београд. Рад примљен 
03.04.2003. г. 



16 

ма (једној или током више година). У том смислу се острво топлоте појављује и као 
синоптичка и као статистичка творевина. 

Пошто су узроци измене климе у градовима (као комплексног феномена) раз- 
личити, то се појављују различита схватања и о доминантним узроцима постанка ур- 
баних острва топлоте. Као главни фактори раста температуре ваздуха у градовима, са 
последицама на особине острва топлоте, истичу се (Анђелковић Г., 2002): 

■ различито загревање подлоге Сунчевим зрацима (острво топлоте је израженије 
лети и у вечерњим сатима), 

■ антропогена емисија топлоте (острво топлоте је израженије зими и касно ноћу) и 

■ емисија гасова стаклене баште (острво топлоте је доста уједначеног интензитета). 
Вероватно је да у малим градовима доминира први (Fallot Ј. М., 1986), а у великим и 
индустријски развијеним градовима други или трећи фактор (Шегота Т., 1988). Сигур- 
но је да су сви утицаји на климу у урбаним просторима непосредно или посредно 
(преко других климатских елемената) и генеративни фактори острва топлоте. Видеће- 
мо на примеру Београда да анализа карактеристика урбаних острва топлоте може да 
укаже на преовлађујући утицај једног фактора. 


Интензитет оетрва топлоте 

Интензитет урбаног острва топлоте се најједноставније може дефинисати као 
величина разлике у температури ваздуха између града и његове непосредне околине 
(АТџ.к). Када се говори о температури ваздуха онда се мисли на њене бројне параме- 
тре, од средњих, преко терминских и екстремних вредности, до броја дана са каракте- 
ристичним температурама и њиховим честинама. Најбоље је да се упоређују параме- 
три температуре ваздуха између станица у граду и њиховој непосредној околини (по 
дефиницији). Али то често није могуће па се у обзир узимају и станице које су доста 
удаљене од урбаних територија, што у условима једноличног географског простора и 
не мора бити велики недостатак. Код великих градова најчешће се врше упоређивања 
са станицама које леже уз аеродромске комплексе (аеродроми су скоро увек уз градо- 
ве, а ван урбанизоване територије). Те станице имају довољно дуге низове осматрања, 
који су хомогени јер имају квалитетне инструменте, осматрања се врше сваког часа и 
на њима раде професионални осматрачи. Међутим, за урбана микроклиматолошка ис- 
траживања све то није довољно. За детаљно испитивање динамике и структуре острва 
топлоте неопходна су просторно и временски гушћа осматрања и мерења. Ту спадају 
тзв. тачкаста и маршрутна мерења. Прва се спроводе на местима где се очекују одре- 
ђене карактеристичне ситуације, а друга се као мобилна изводе на процењеним репре- 
зентативним профилима. 

Погледаћемо колики је интензитет београдског острва топлоте према најважни- 
јим параметрима температуре ваздуха. Упоредићемо њихове вредности на Метеоро- 
лошкој опсерваторији 1 (урбани простор) и на аеродрому у Сурчину 2 (рурални про- 
стор). Међутим, упоређивање се може извести и са станицама у удаљенијим местима, 
а која имају сличан географски положај и сличне природне карактеристике, односно 
које припадају истим или блиским климатским регионима. 


11 Метеролошка опсерваторија је смештена у Карађорђрвом парку, скоро у средишту Београда, на 132 m 
надморске висине и на 44° 48’ с.г.ш. и 20° 28’ и.г.д. 

21 Београдски аеродром се налази код места Сурчин, око 3 km удаљен од насеља и исто толико од западне 
границе урбанизоване територије Београда. Круг метеоролошке станице се налази у северозападном делу 
аеродромског комплекса, 195 m удаљен од писте. Станица репрезентује типичне сеоске услове београдске 
околине. Од Метеоролошке опсерваторије је удаљена око 17 km у правцу запад-северозапад. Координате 
станице су 44° 49’ с.г.ш., 20° 18’ и.г.д. и 96,5 m надморске висине. 

Средња годишња температура је основни показатељ интензитета острва то- 
плоте. До њене вредности се релативно лако долази, с тим што се мора узети у обзир 
географски положај града, као и микролокација осматрачке станице. Најбитније је 
обратити пажњу на надморску висину станица чије се температуре упоређују. Са ко- 
ришћењем термичких градијената треба бити обазрив и њихове вредности узети са ре- 
зервом јер су оне често генерализоване за велике територије. Зато је најбоље упоређи- 
вати само станице које леже на приближно истим висинама. 

Анализирајући средње годишње температуре у Београду и његовој широј око- 
лини, то јест у српском Подунављу и Посавини око 45° географске ширине, у климат- 
ском периоду 1961-1990. година, запажа се следеће: Београд има исту температуру 
као и Нови Сад - Петроварадин, 11,8 °С, Панчево има 11,1 °С, Сремска Митровица 

10.8 °С, Шабац 11,0 °С, Велико Градиште 10,9 °С. Види се да је Панчево, само дваде- 
сетак километара од Београда и са урбанизацијом и индустријализацијом који нису за- 
немарљиви фактор, за 0,7 °С хладније. Занимљиво је да у непосредној близини Новог 
Сада сеоска станица Римски Шанчеви има за готово читав степен нижу температуру, 
односно 10,9 °С. Остала места у околини Београда, као што су Ваљево са 10,9 °С, Сме- 
деревска Паланка са 11,0 °С и Зрењанин са 10,9 °С, имају такође нижу средњу годи- 
шњу температуру. Нешто вишу температуру имају Вршац (1 1,4 °С) и Бела Црква (1 1,2 
°С), мада су и они хладнији од Београда. Други фактори, на првом месту повољнији 
услови циркулације, код ових градова утичу на пораст температуре (Радовановић М., 
2001). Ови примери су најиндикативнији показатељ да је Београд право острво топло- 
те у хладнијој околини (интензитет од 0,4 до 1,0 °С); што се може рећи и за Нови Сад, 
други по величини град у овом делу Србије. Све поменуте станице леже на сличној 
географској ширини (разлике мање од 1° ширине), и на надморским висинама између 
80 и 120 m (осим Ваљева), које су мање од висине Метеоролошке опсерваторије у Бе- 
ограду. То значи да би евентуално урачунавање вредности температурних градијената 
показало још већи интензитет острва топлоте (мања висина има и друге последице). 
Сремска Митровица и Велико Градиште, две синоптичке станице са сличним географ- 
ским положајем (блиске географске ширине, поред великих река и на висинама чак 50 
m испод Београда: 81 и 82 m) могу бити најрелевантнији показатељ острва топлоте 
Београда. 

Најпоузданије се београдско острво топлоте може истаћи поређењем темпера- 
турних прилика у граду са онима код аеродрома у Сурчину. Средња годишња темпе- 
ратура ваздуха код аеродрома, израчуната на основу мерења у периоду 1971-1990. го- 
дина, износи 11,2 °С. У истом периоду (најинтензивнијег урбаног развитка) у центру 
Београда, на Метеоролошкој опсерваторији, средња годишња температура је износила 

11.9 °С. Интензитет урбаног острва топлоте, значи, износи 0,7 °С. Уз то треба имати у 
виду да је Станица у Сурчину на 36,5 m мањој надморској висини од Опсерваторије. 

Проучавања интензитета острва топлоте над урбаним подручјима у свету дала 
су резултате сличне београдским. Посебно су важна истраживања у околним земља- 
ма. Храбак-Тумпа Г. (1987) потврђује резултате својих претходника (Макјанић Б. и 
др., 1977. и Шегота Т., 1986; за различите периоде) да "интензитет топлинског отока 
Загреба износи 1 °С". Исти аутор истиче да је за подручје Беча установљена разлика 
од 2 °С. Шегота Т. (1988) наводи за поједине градове следеће податке: Париз 0,7 °С, 
Чикаго 0,6 °С, Њујорк 1,1 °С, Москва 0,7 °С, Берлин 1 °С, Милано чак 1,3 °С итд. 

Разлике у температурама између града и његове непосредне околине (ATu.r) 
могу бити знатно веће ако се узму у обзир неке друге температуре (не само средње го- 
дишње). Веома су индикативни одређени параметри екстремних температура. Док 
параметри максималних температура не показују велике разлике, минималне темпера- 
туре у градовима су знатно више него у околини. Урбанизација као комплексан про- 
цес са скоро свим својим одликама највећи утицај има на минималну температуру, 

што се истиче од стране низа аутора (Оке Т. Р., 1982; Ландсберг Г. Е., 1983; Park Н. S., 
1987; Ункашевић М., 1994). 

Апсолутни минимум температуре представља добар показатељ постојања остр- 
ва топлоте јер је уопште под великим утицајем локалних фактора. То је параметар ко- 
ји се добија издвајањем најниже измерене температуре у неком вишегодишњем низу. 
У табели 1 су приказани апсолутни минимуми температуре у низу од 30 година (нор- 
малног климатског периода 1961-1990) на неким станицама у широј околини Београ- 
да. Те вредности су издвојене за сваки месец и за целу годину. 


Табела 1. Апсолутни минимуми температуре ( Т„ изражено у °С) у Београду и на станицама у његовој 

широј околини (1961-1990). 


| Место 

I 

II 

III 

IV 

V 

VI 

VII 

VIII 

IX 

X 

XI 

XII 

Год. 

Београд 

T n 

-21.0 

-15.4 

-12.4 

-1.9 

1.6 

4.6 

9.3 

6.7 

0.6 

-2.7 

-8.0 

-15.1 

-21.0 

Дат. 

24.63. 

14.85. 

4.87. 

2.65. 

13.78. 

7.62. 

1. 64. 

29.81. 

29.70. 

25.70. 

26.75. 

16.67. 

24.1. 

63. 

С.Митро 

вица 

т 

1 n 

-29.5 

-22.5 

-17.3 

-3.4 

-0.3 

2.7 

7.7 

5.8 

-2.0 

-5.4 

-13.5 

-18.6 

-29.5 

Дат. 

31.87. 

27.86. 

8.87. 

15.86. 

13.78. 

9.62. 

8.90. 

29.81. 

30.70. 

23.76. 

24.88. 

16.67. 

31.1. 

87. 

Шабац 

T n 

-29.2 

-30.0 

-15.5 

-2.7 

0.3 

1.5 

7.3 

4.5 

-1.7 

-5.5 

-10.0 

-17.0 

-30.0 

Дат. 

24.63. 

17.85. 

5.87. 

2 65. 

13.78. 

9.62. 

2.64. 

29.81. 

30.70. 

28.88. 

26.75. 

28.62. 

17.2. 

85. 

Ваљево 

T n 

-28.4 

-23.3 

-15.7 

-5.0 

-1.4 

3.4 

7.3 

3.2 

-2.4 

-6.1 

-15.3 

-21.0 

-28.8 

Дат. 

24.63. 

14.85. 

8.76. 

15.86. 

13.78. 

4.77. 

1.80. 

29.81. 

29.77. 

26.79. 

26.75. 

28.62. 

24.1. 

63. 

С.Палан 

ка 

Т 

-30.5 

-25.7 

-18.1 

-5.0 

-0.8 

1.5 

6.5 

5.1 

-3.3 

-7.3 

-16.5 

-23.6 

-30.5 

Дат. 

23.63. 

14.85. 

13.71. 

12.68. 

13.78. 

9.62. 

1.71. 

26.80. 

29.77. 

30.71. 

27.75. 

28.62. 

23.1. 

63. 

В.Гради 

ште 

T n 

-26.4 

-22.6 

-16.0 

-4.0 

-1.0 

2.4 

7.7 

6.1 

-2.1 

-5.1 

-14.2 

-19.1 

-26.4 

Дат. 

25.63. 

17.85. 

10.87. 

2.65. 

13.78. 

9.62. 

28.75. 

28.84. 

30.70. 

30.71. 

26.75. 

2.73. 

25.1. 

63. 

Бела 

Црква 

т 

1 n 

-28.5 

-21.9 

-16.7 

-6.1 

-1.0 

1.8 

6.0 

5.5 

-2.7 

-6.6 

-13.4 

-20.4 

-28.5 

Дат. 

24.63. 

15.85. 

1.63. 

2.65. 

13.78. 

9.62. 

2.62. 

26.80. 

30.70. 

30.71. 

27.75. 

2.73. 

24.1. 

63. 

Вршац 

T n 

-32.6 

-24.0 

-21.5 

-6.1 

-1.2 

0.7 

4.8 

4.3 

-4.2 

-8.0 

-13.6 

-23.9 

-32.6 

Дат. 

24.63. 

14.85. 

5.87. 

2.65. 

13.78. 

1.90. 

10.85. 

31.79. 

30.70. 

30.71. 

27.75. 

21.67. 

24.1. 

63. 

Панчево 

T n 

-29.5 

-17.8 

-14.5 

-2.6 

-0.5 

3.5 

8.0 

5.0 

-1.5 

-6.5 

-13.7 

-20.5 

-29.5 

Дат. 

16.63. 

21.78. 

19.62. 

3.74. 

13.78. 

4.77. 

1.80. 

29.81. 

30.77. 

23.90. 

27.75. 

2.73. 

16.1. 

63. 


Као што се може видети, Београд има највишу апсолутну минималну темпера- 
туру у свим месецима. Највећа разлика у једном месецу важи за фебруарски минимум 
у односу на Шабац (у Београду -15,4 °С, а у Шапцу -30,0 °С). Ови минимуми су се ја- 
вили у истој години, и у размаку од три дана. Апсолутни минимум за тридесетогоди- 
шњи период у Београду (-21,9 °С) је чак 5,4 °С изнад највишег минимума на осталим 
станицама (Велико Градиште: -26,4 °С). Веома је важно и то да су датуми у којима се 
јавила најнижа температура често исти. Та чињеница истиче утицај локалних фактора, 
јер се ради о истим синоптичким условима за све станице на овом простору. Осим то- 
га, овде се запажа да једино Београд има период без мраза који траје пет месеци, тј. 
обухвата месеце мај и септембар који су у другим местима са мразом. Чињеница да су 
у Београду најниже измерене температуре у свим месецима више него у његовој ши- 
рој околини и да се једино у њему, током посматраног периода, мраз не појављује у 
мају и септембру, указује да су фактори који спречавају да се у Београду температура 
спусти ниско као у околини активни и лети и зими. Ипак, мора се истаћи да су разли- 
ке у летњим минимумима знатно мање од зимских. То се у табели јасно види и може 

да укаже на утицај интензивније антропогене продукције топлоте током зиме. Разлике 
су лети мање без обзира на веће акумулирање топлоте од стране грађевинских мате- 
ријала током лета, него током зиме. 

Ако упоредимо апсолутне минимуме у граду и на аеродрому добијамо сличне 
резултате. У табели 2 можемо видети да су у свим месецима њихове вредности више у 
граду. Највећа разлика је у месецу јануару (7,8 °С), а најмања у мају (0,2 °С). Међу- 
тим, кад су у питању апсолутно максималне температуре ситуација је другачија. У 
три месеца (април, јули и август) вредности су више на аеродрому, а у два месеца су 
једнаке са температурама у граду (мај и октобар). У свим случајевима разлике су знат- 
но мање него код минимума или их уопште нема. Апослутно максимална температура 
је чак за 0,6 °С виша на аеродрому. 


Табела 2. Апсолутни екстреми температуре ваздуха (°С) у Београду и Сурчину (1971-1990). 


Параметар 

Место 

I 

II 

III 

IV 

V 

VI 

VII 

VIII 

IX 

X 

XI 

XII 

Год. 

Максимуми 

Београд 

19.6 

23.0 

28.9 

29.4 

34.1 

35.7 

40.2 

38.2 

35.3 

29.0 

28.4 

22.6 

40.2 

Сурчин 

17.8 

22.0 

28.0 

29.6 

34.1 

36.2 


38.7 

34.6 

29.0 

26.8 

21.0 

40.8 

Минимуми 

Београд 

-18.2 

-15.4 

-12.4 


1.6 

6.2 

i 

6.7 



-8.0 

-11.5 

-18.2 

Сурчин 

-26.0 

-20.4 

-16.1 

т 

1.4 

4.6 

1 12 

5.9 

0.4 

т 

-15.1 

-14.6 

-26.0 


Вековни ход температуре ваздуха у Београду се одликује изразитим порастом 
средњих минималних температура (средње минималне температуре представљају 
аритметичку средину дневних минимума у неком периоду). Анализом декадних вред- 
ности средњих минималних температура у периоду од 1891. до 1990. године може се 
видети да разлика између прве (1891-1900) и последње декаде (1981-1990) износи 1,7 
°С (Ункашевић М., 1994). Коришћењем технике нумеричког филтрирања ниских фре- 
квенција Панин С. (1987) доказује ову чињеницу. По њему, у периоду 1888-1985. го- 
дина у Београду средње минималне температуре изразито расту, док средње годишње 
температуре бележе благи пораст, а средње максималне температуре не показују јасан 
тренд. Ункашевић М. (1994) упоређује средње минималне температуре у центру Бео- 
града (Опсерваторија) и на станицама у Радмиловцу и Тамнави за период 1970-1989. 
година и утврђује да интензитет острва топлоте по овом показатељу износи 2 до 3 °С. 

Средњи годишњи минимум на Метеоролошкој опсерваторији (период 1971- 
1990. година) износи 7,9 °С, а на аеродрому 6,4 °С. Тако је интензитет острва топлоте 
1,5 °С. Разлика средњих вредности дневних максимума је сасвим другачија. Она изно- 
си само 0,2 °С, јер је средњи максимум у граду 16,6 °С, а на аеродрому 16,4 °С. Изра- 
женост острва топлоте може се добро представити и бројем мразних дана (минимална 
дневна температура испод 0 °С). Тај број у Београду износи 58,2, а на аеродрому 77,8. 
Број тропских дана (максимална дневна температура једнака или већа од 30 °С) је тек 
нешто већи у граду него на аеродрому (23,0 према 22,8). Ове чињенице потврђују став 
са почетка овог рада да код доминантног утицаја антропогене продукције топлоте ин- 
тензитет острва топлоте мора бити најизраженији зими и касно ноћу, односно код ми- 
нималних температура. 


Динамика острва топлоте 

Острво топлоте није стационарна категорија. Оно подлеже како периодичним 
тако и непериодичним променама. У градовима који се развијају његов интензитет по 
правилу током времена расте, а простор који оно захвата се шири. Осим ових проме- 
на, које имају јасан узлазни тренд, јављају се и друге непериодичне промене интензи- 
тета условљене најчешће метеоролошким факторима (нпр. честине антициклонских 

стања), а ређе антропогеним утицајима (нпр. интервенције у близини осматрачке ста- 
нице). Различите периодичне промене, које подразумевају колебање интензитета 
острва топлоте током периода исте или различите дужине, можемо назвати варијације 
или флуктуације острва топлоте. 

Раст острва топлоте (тачније његовог интензитета) се прати упоређивањем 
два низа температура ваздуха; један чине температуре мерене у граду, а други у њего- 
вој непосредној околини која није захваћена урбаним утицајима. Оправданост овакве 
методе је очигледна. Градови представљају динамичне категорије: људи унапређују 
начин живота у граду, трансформација енергетских облика се усавршава, а њен обим 
повећава, обично се погоршава састав атмосфере у градовима, структура површине 
коју град захвата се непрекидно мења, мења се тиме и вештачки рељеф градова, а они 
се шире у простору. На тај начин непрекидно се мењају топлотни услови. Те промене 
су по правилу такве да условљавају повећану производњу и веће задржавање енергије 
у простору који град захвата. Услед тога температура ваздуха у граду расте. Са друге 
стране, у ретко насељеној околини градова (ван урбаног топлотног дејства) - у пољу, 
таквих промена нема. Ти услови се сматрају сеоским условима, јер се ретка насеље- 
ност и изграђеност у овом случају могу занемарити. 

Потребно је упоређивати што дуже низове осматрања, најбоље би било да ни- 
зови почињу у време пре изградње града. Тада би се чак интензитет острва топлоте 
потпуно показао јер би биле елиминисане све природне локалне разлике које долазе 
до изражаја поређењем садашњих температура. Добио би се чист антропогени утицај. 
Међутим, данас је врло тешко обезбедити такве низове осматрања. Осматрања у Бео- 
граду су почела доста рано. У импровизованим условима мерења су почела још среди- 
ном XIX века (од 1. јануара 1948. године), а у Опсерваторији крајем века (од 1. јула 
1887. године). Ипак, у околини Београда осматрања дуго није било. Најдужи низ 
осматрања на некој станици у широј околини Београда формирали су Катић П., Ма- 
рић Н. и Хаџивуковић С. (1986) допуњавањем, за метеоролошку станицу на Римским 
Шанчевима. Станица Римски Шанчеви се налази непосредно поред Новог Сада, тач- 
није 10 km северно од његовог центра. Метеоролошка осматрања на подручју Новог 
Сада су вршена још од 1875. године, али на различитим локацијама. Од 1948. године 
започињу мерења у Римским Шанчевима. На основу тих мерења, као и допуњавањем 
на основу података са других локација, поменути аутори су одредили вредности сред- 
њих месечних температура ваздуха за Римске Шанчеве од 1881. године. У циљу изу- 
чавања специфичности климе Новог Сада они су у раду приказали средње десетого- 
дишње вредности температуре ваздуха до 1980. године, што се, између осталог, може 
видети у табели 3. 

Користећи те податке и вредности средњих десетогодишњих температура ва- 
здуха у Београду, Дуцић В. и Анђелковић Г. (2001) добијају да је интензитет београд- 
ског острва топлоте порастао са 0,1 °С (прве деценије, 1891-1900) на 0,9 °С (последње 
деценије, 1981-1990). Добијен је, значи, раст од 0,8 °С за сто година, под условом да 
нема "природне разлике" у температури између Београда и Римских Шанчева. На сли- 
ци 1 се јасно види да AT V . R интензивно расте до тридесетих година прошлог века. 
Иако је тада било три рата, то је период и интензивне изградње и развоја Београда. У 
периоду око Другог светског рата запажа се стагнација, али после тога долази до екс- 
панзије социјалистичке привреде, нагле урбанизације и индустријализације, што се 
одражава у изразитом порасту температуре у главном граду. Испитивања вишегоди- 
шњег тока интензитета острва топлоте у граду у односу на аеродром, потврдила су 
њихове резултате да се у периоду од седме (1951-1960) до десете декаде (1981-1990) 
интензитет острва топлоте значајно не мења (Анђелковић Г., 2002). Осматрачка ста- 
ница на аеродрому Београд ради од 1962. године, а тада је центар града физиономски 
и у смислу термичке продуктивности већ достигао данашњи ниво, па се у периоду 

1963-1990. година не може запазити јасан тренд ATu_ R . Другим речима, током тог пе- 
риода окружење Метеоролошке опсерваторије није добило нове значајне изворе то- 
плоте, нити је степен изграђености простора значајније промењен. 


Табела 3. Стогодишњи ток средњих декадних температура (°С) ваздуха у Београду и у Римским 
Шанчевима (Дуцић В., Анђелковић Г., 2001). 


Г одине 

Београд 

Римски Шанчеви 

Разлика 

1891 - 1900 

11.2 

n.i 

0.1 

1901 - 1910 

11.2 

10.8 

0.4 

1911 - 1920 

11.3 

10.8 

0.5 

1921 - 1930 

11.7 

11.1 

0.6 

1931 - 1940 

11.5 

10.9 

0.6 

1941 - 1950 

12.1 

11.5 

0.6 

1951 - 1960 

11.9 

11.0 

0.9 

1961 - 1970 

11.8 

10.9 

0.9 

1971 - 1980 

11.7 

10.9 

0.8 

1981 - 1990 

12.0 

11.1 

0.9 

Сред. 

11.6 

11.0 

0.6 



Слика 1. Пораст декадних разлика у температури ваздуха (°С) између Београда и Римских Шанчева 
током периода 1891-1990. година (Дуцић В., Анђелковић Г., 2001). 


Овде је приказан само раст интензитета острва топлоте, међутим, оно се током 
историје града сигурно и ширило у простору. Иако је насељавање на територији Бео- 
града почело далеко пре нове ере, до ширења града и утицаја на пространост острва 
топлоте могло је доћи тек гушћом изградњом ван зидова градске тврђаве. До првог ве- 
ликог ширења је дошло после пада Београда под турску власт 1521. године, када је Бе- 
оград бројао близу 100.000 становника. Међутим, тек ослобађањем од Турака, озбиљ- 
ном урбанизацијом и индустријализацијом, пространство београдског острва топлоте, 
као и његов интензитет, постају значајан фактор у простору. Тај период је дуг око век 
и по, али недостатак мреже станица на целом данашњем простору града током тог ви- 
шегодишњег периода онемогућава егзактно доказивање просторног ширења београд- 
ског острва топлоте. 

Интензитет урбаних острва топлоте има своје дневне, недељне и годишње ва- 
ријације. Узроци ових варијација су природни и антропогени. Понављају се углавном 
у ритмовима истог трајања, али могу бити нарушене већим честинама неповољних си- 
ноптичких ситуација. 

Генерално посматрано, градови су и зими и лети топлији од своје околине. Ме- 
ђутим, разлике су веће током хладне половине године. То је већ доказано код апсолут- 
них температура, али да сада погледамо тај проблем са аспекта варијација различитих 
параметара. Најбитније су средње температуре. Филаделфија је зими топлија од око- 
лине за 1 °С, а лети само за 0,2 °С (Шегота Т., 1988). Средња годишња температура ва- 
здуха у Ташкенту је 0,7-0, 9 °С виша него у предграђу, али у хладном делу године раз- 
лика средњих месечних температура достиже 1, 7-2,0 °С, а минималних 2,5 °С (Глазн- 
рин Г. Е., Домашева Н. А., Морозгок Ж. В., Лковлев А. В.; 1991). По Адаменку В. Н. 
(1979) генерално су градови на нивоу године топлији од околине за 0,5-1 °С, а зими 1- 
2 °С. Тако је и у Београду. Интензитет острва топлоте (у периоду 1971-1990. година) 
опада од зимских ка летњим месецима (таб. 4). На слици 2 се јасно види да свој мак- 
симум достиже у јануару (1 °С), а у периоду јул-октобар он се смањује више него ду- 
пло (испод 0,5 °С) са минималном вредности у септембру (0,1 °С). Средња вредност 
/I T[j_ R током зиме износи 0,9 °С, а током лета пада на 0,5 °С. Током пролећа интензитет 
је 0,7 °С, а током јесени је најнижи и износи 0,4 °С. 


Табела 4. Годишњи ток температуре ваздуха у центру града и на аеродрому Београд са интензитетом 

острва топлоте (°С). 


Место 

i 

II 

III 

IV 

V 

VI 

VII 

VIII 

IX 

X 

XI 

XII 

Год. 

Београд 

i.i 

2.9 

7.6 

12.1 

17.3 

19.9 

21.7 

21.2 

17.5 

12.1 

6.1 

2.9 

11.9 

Сурчин 

0.1 

2.1 

6.8 

11.4 

16.6 

19.1 

21.2 

20.9 

17.4 

11.8 

5.3 

2.0 

11.2 

Разлика 

1.0 

0.8 

0.8 

0.7 

0.7 

0.8 

0.5 

0.3 

0.1 

0.3 

0.8 

0.9 

0.7 



Слика 2. Годишњи ток интензитета острва топлоте у Београду (°С) . 


Најизраженији је дневни ход интензитета урбаних острва топлоте. Шегота Т. 
(1988) истиче: "Када се мисли на градско острво топлоте, онда то пре свега вреди за 
ноћ. Ноћу, а не дању, град је знатно топлији од околине." Ова чињеница је потпуно 
потврђена у урбаној климатологији (Ландсберг Г. Е., 1983; Оке Т. Р., 1982; Park Н. S., 
1987. итд), па самим тим важи и за Београд (што потврђују радови: Поповић 3., 1987. 
и Ункашевић М., 1994). Разлози постојања дневног хода температурних разлика су 
добро познати: појачана механичка турбуленција дању, веће израчивање урбане под- 
логе ноћу и наравно антропогена емисија топлоте у граду (која је у селу занемарљи- 
ва). Амплитуда дневних варијација су такве да у неким градовима око поднева вели- 
чина АТџ. к чак може променити знак, односно град може бити хладнији од окружења 
(Оке Т. Р., 1982, Park Н. S., 1987). Објашњење ове појаве у поменутом раду Оке не да- 
је, али Парк истиче (проучавајући острва топлоте код градова у Јапану и Јужној Коре- 

ји) да је она карактеристична само за приморске градове (у односу на залеђе) и да је 
последица хладних дневних струјања са мора. У Београду се негативан интензитет 
острва топлоте у статистичком смислу појављује само током лета и то код високих 
температура: терминских и средњих дневних максимума. То је највероватније после- 
дица микролокације станица: метеоролошки круг Опсерваторије је у парку, окружен 
дрвећем и удаљен од великих зграда, а онај на аеродрому је на отвореном, у равници 
и недалеко од писте која се, као и голо земљиште, може за време ведрих дана јако за- 
грејати. 

Када се упореде просечне годишње температуре ваздуха мерене у климатоло- 
шким терминима (7, 14 и 21 час) у центру града и на аеродрому, долази се до закључ- 
ка да острво топлоте Београда има највећи интензитет у вечерњим часовима. Као што 
се у табели 5 види у 21 час он износи 0,9 °С, нешто је мањи у јутарњим часовима (0,7 
°С), а најнижу вредност бележи у 14 часова, када се очекују максималне дневне темпе- 
ратуре, и износи само 0,2 °С у просеку. 


Табела 5. Просечне терминске вредности ATu-r (°С) између центра града и аеродрома Београд. 


Термини 

i 

II 

III 

IV 

V 

VI 

VII 

VIII 

IX 

X 

XI 

XII 

Год. 

7 часова 

1.2 

1.2 

1.1 

0.8 

0.4 

0.5 

0.3 

0.4 

0.6 

0.8 

1.0 

1.1 

0.7 

14 часова 

0.7 

0.4 

0.4 

0.3 

0.5 

0.5 

0.1 

0 

-0.1 

-0.1 

0.3 

0.4 

0.2 

21 часова 

1.0 

0.9 

1.0 

1.0 

0.8 

0.8 

0.7 

0.7 

0.1 

0.3 

0.9 

0.9 

0.9 



I II III IV V VI VII VIII IX X XI XII 


7 sati — ■— 14 sati — 21 sat 


Слика 3. Годишњи ток терминских вредности интензитета острва топлоте (°С) Београда (према 

табели 5). 

Не сме се занемарити чињеница да се дневни ход интензитета острва топлоте 
знатно разликује лети и зими. Највиша просечна месечна терминска вредност износи 
1,2 °С у 7 часова током јануара, али се у јулу спушта на само 0,3 °С. У мају је она, са 
0,5 °С, чак нижа од друге две вредности. У 21 час интензитет острва топлоте бележи 
током већег дела године високе вредности (0,7 до 1,0 °С), али се у септембру и окто- 
бру спушта врло ниско (септембар само 0,1 °С). Очекивано ниске вредности у 14 часо- 
ва су у августу једнаке нули, а у наредна два месеца чак мењају знак (-0,1 °С). Овакав 
годишњи ток терминских температура се може лепо видети са слике 3. На велике го- 
дишње вредности интензитета у 21 час највише утиче израчивање Сунчеве топлоте у 
вечерњим часовима акумулиране током летњих дана у грађевинским материјалима, а 
тек онда интензивно вечерње загревање просторија. Високе јутарње температурне 
разлике на нивоу године највероватније су последица антропогене емисије топлоте. 

Терминске вредности интензитета острва топлоте су добар показатељ дневних 
варијација, али не одражавају у потпуности његове амплитуде. Као што је већ показа- 
но урбана острва топлоте су највише изражена код минималних, а најмање код макси- 
малних температура. То се јасно види у табели 6, а осим тога могу се видети тачне 
вредности средњих месечних екстрема у граду и на аеродрому. Средњи дневни макси- 
муми температуре су током лета и почетком јесени у Београду приближно једнаки 
максимумима у Сурчину, док се у осталом делу године разлике крећу око 0,5 °С. Ме- 
ђутим, вредности минимума су током целе године око 1,5 °С виши у Београду. То зна- 
чи да је годишњи ток интензитета острва топлоте врло стабилан када су у питању 
средњи дневни минимуми, а да је јако изражен посматрано са аспекта средњих днев- 
них максимума (иако су месечне вредности врло ниске). Просечне дневне амплитуде 
AT(j. R износе на годишњем нивоу 1,3 °С. Њихова мала вредност током зиме говори о 
активности фактора раста температуре током целог дана. 


Табела 6. Годишњи ток средњих вредности екстремних температура (°С) у центру и на аеродрому 

Београд. 


Место 

I 

II 

III 

IV 

V 

VI 

VII 

VIII 

IX 

X 

XI 

XII 

Год. 

Београд 

Мах 

4.3 

6.6 

12.3 

17.2 

22.6 

25 

27.2 

27.1 

23.4 

17.5 

10 

6.1 

16.6 

Min 

-1.5 

0.1 

3.7 

7.6 

12.3 

14.9 

16.4 

16.2 

13 

8.2 

3.3 

0.4 

7.9 

Сурчин 

Мах 

3.7 

6.4 

12.2 

16.8 

22.2 

25.4 

27.2 

27.1 

23.3 

17.3 

9.6 

5.4 

16.4 

Min 

-3 

-1.5 

2 

6 

11 

13.4 

15 

14.9 

11.6 

6.8 

2 

-1.1 

6.4 

Разлика 

Мах 

0.6 

0.2 

0.1 

0.4 

0.4 

-0.4 

0 

0 

0.1 

0.2 

0.4 

0.7 

0.2 

Min 

1.5 

1.6 

1.7 

1.6 

1.3 

1.5 

1.4 

1.3 

1.4 

1.4 

1.3 

1.5 

1.5 


Веома је важно познавање температурних разлика у реалним условима, тј. у од- 
ређеном дану, а не у просеку. Поповић 3. (1987) је проучавао дневни ток температуре 
ваздуха на пет метеоролошких станица тзв. градске мреже (Метеоролошка опсервато- 
рија, аеродром Сурчин, Земун поље, Миљаковац и Зелено брдо) током два зимска да- 
на 1987. године (26. и 31. јануар). Првог дана наша земља се налазила у топлом секто- 
рујугозападног дела пространог циклона чији је центар био северно од Москве, а дру- 
гог дана је била заступљена стабилна антициклонска ситуација са негативним темпе- 
ратурама током целог дана. У оба дана је интензитет острва топлоте имао одлично из- 
ражен дневни ход. Занимљиво је да су разлике између града и околине у оба случаја 
биле приближно истих вредности. Анализирајући разлике измећу градских и станица 
у окружењу закључено је да је ноћу у граду било топлије за 5-10 °С, а дању од 0 до 3 
°С. Оволике разлике нису ништа необично. У Карлсруеу је 23. јула 1929. године у 21 
час између средишта града и периферије утврђена разлика од 7 °С, а у Берлину је јед- 
ног дана 1936. године та разлика износила 10 °С (Шегота Т., 1988). За подручје Беча је 
установљено да за време мирних и ведрих ноћи разлика може достићи и 5 °С (Храбак- 
Тумпа Г., 1987). Говорећи о енергији и аерозагађењу у Сарајеву, Тухтар Д. (1981) ис- 
тиче: "Температурне разлике су нормално веће током зиме (и ноћи) него током лета (и 
дана)". Нешто касније он помиње и конкретне вредности: "Температурна разлика из- 
међу центра града Сарајева и сарајевског аеродрома зими зна достићи и 12 °С, док је 
лети та разлика знатно мања". 

Једна периодична флуктуација температурних разлика између града и околине, 
откривена од стране Мичела (Mitchell Ј. М. Jr., 1961), веома јасно истиче само један 
узрок стварања урбаног топлотног острва - антропогену емисију топлоте. Реч је о не- 
дељном циклусу величине AT V . R , који је Мичел проучавао у америчкој савезној држа- 
ви Конектикет на примеру зимских разлика у температури између града Њу Хејвена и 
његовог аеродрома (ЈЈандсберг Г. Е., 1983). Резултати тог истраживања су индикатив- 

ни: за време радних дана, када су антропогена извори топлоте потпуно активни, ин- 
тензитет острва топлоте (AT V _ R = 0,6 до 0,7 °С) је дупло већи него викендом (недељом: 
ATu-r = 0,3 °С). Овде се ради о разликама средњих дневних температура, а сличан од- 
нос је и између средњих дневних минимума (1,2 °С према 0,6 °С), док средње макси- 
малне температуре не показују разлике. Друга истраживања (Landsberg Н. Е., Bmsh D. 
А.; 1980) потврђују наведену појаву током зиме, али за лето не дају очекиване резул- 
тате. Очигледно је да утицај антропогене емисије топлоте долази до пуног изражаја 
током зиме, па би овакве резултате требало очекивати и у Београду. Осматрања на 
Метеоролошкој опсерваторији и на аеродрому Београд пружају довољно података да 
се ова хипотеза и потврди, али с обзиром на њихову недоступност питање доказивања 
остаје отворено. Корист од конкретних резултата не би била само теоријска него и ви- 
шеструко практична. 



>— Srednji maksimum — ■— Srednji minimum 


Слика 4. Годишњи ток разлика средњих дневних максимума и минимума температуре (°С) између 

центра града и аеродрома Београд. 


Просторна структура острва топлоте 

Веома важна одлика урбаних острва топлоте јесте да њихов интензитет не ра- 
сте континуирано од периферије ка градском центру. Другим речима, урбана острва 
топлоте нису хомогена. Структура градског геопростора је основни фактор ове нехо- 
могености. "Те микропросторне разлике често су израженије од самог острва топлоте 
и имају оштрије границе између себе него острво топлоте од околине" (Sperber Н., 
1974; Kaminski V., 1984). У доминантне факторе урбане структуре могу се убројати 
врста подлоге, распоред великих топлотних извора, густина градње, распоред зелених 
површина, висина зграда и сл. Наравно, не треба изоставити ни природне факторе, као 
што су рељеф и велике водене површине. 

Истраживања у Минхену (Briindl W., 1986), током изабраног летњег периода од 
20.8. до 23.8.1984. године, су показала потпуну линеарну зависност средње темпера- 
туре ваздуха од степена изграђености простора. Територијално посматрано то значи 
да у једном урбаном простору не постоји острво топлоте са једним језгром, него више 
области међусобно диференцираних у односу на температуру ваздуха, које можемо 
назвати топлотним архипелагом. Линија регресије (овде Т= 14,4 + 4 *IP, где је Т тем- 
пература ваздуха, а IP степен изграђености простора) сигурно није иста за све градо- 
ве, а вероватно ни за различите делове једног града, па би било врло занимљиво спро- 
вести једно такво истраживање у Београду. На више места у деловима града са разли- 
читом изграђености простора би требало поставити привремена мерна места и мерити 

температуру ваздуха за време антициклонског стања атмосфере. Добијени резултати 
би били вишеструко примењиви. 

Велике урбане целине, у које се убраја и Београд, би морале поседовати мрежу 
метеоролошких станица на својој територији, јер је потреба за информацијама о вре- 
мену и клими таквих простора вишеструка. Крајем 1952. године по плану М. Радоше- 
вића постављена је мрежа од 16 климатолошких и 28 падавинских станица у Београду 
и његовој ближој околини (у коју је, на пример, урачунато и Смедерево). Већина тих 
станица данас не ради. Ункашевић М. (1994) је искористила 12 климатолошких стани- 
ца те мреже ради анализе разлика у температури Београд-околина (период 1970-1989). 
Из те анализе се тешко може сагледати просторна структура београдског острва то- 
плоте, али су занимљива два резултата која истичу неке основне одлике урбаних остр- 
ва топлоте. Први: разлике у средњим месечним температурама мереним у 21 час изме- 
ђу градских и сеоских станица се крећу око 1-2 °С; и други: средње годишње вредно- 
сти дневних амплитуда температуре на сеоским станицама се крећу око 6-7 °С (у Сур- 
чину 5,6 °С), а на градским станицама 4-5 °С. 

На локацијама топлана у Београду, које улазе у састав радне организације "Бео- 
градске електране", врше се континуирана мерења температуре ваздуха, али само у 
периоду грејне сезоне (октобар-април). Температуре се мере на сваки сат времена и то 
према упутству ХМЗ Србије, што омогућава упоредивост са подацима добијеним на 
станицама основне мреже. Ипак, значајна разлика је у томе што се овде температуре 
заокружују на цео степен. Николић Д., Васиљевић П. и Савић Р. (1998) су вршили 
упоређивања вредности температуре ваздуха на локацијама десет изабраних топлана. 
Ове температуре су поређене са температурама измереним на Метеоролошкој опсер- 
ваторији. 


Табела 7. Неке терминске температуре ваздуха (°С) код топлана у Београду измерене 30. јануара 1998. 
године (Николић Д., Васиљевић П., Савић Р., 1998). 


Време мерења (h) 

08. 

09. 

10. 

11. 

12. 

13. 

15. 

16. 

18. 

Нови Београд 

-2 

0 

1 

2 

3 

4 

4 

3 

0 

Дунав 

-1 

-1 

1 

2 

3 

4 

4 

3 

0 

Коњарник 

-2 

-2 

-1 

0 

1 

1 

2 

2 

-1 

Вождовац 

-3 

-2 

-1 

0 

1 

1 

1 

0 

-2 

Церак 

-1 

0 

0 

2 

3 

5 

5 

5 

-2 

Баново брдо 

-1 

0 

0 

2 

4 

4 

5 

5 

-2 

Миљаковац 

-3 

-1 

1 

2 

3 

2 

5 

4 

-1 

Миријево 

-3 

-2 

-1 

0 

1 

2 

3 

3 

-2 

Медаковић 

-4 

-3 

-2 

-1 

0 

1 

1 

1 

-2 

Батајница 

-7 

-4 

-2 

1 

2 

3 

4 

4 

-2 

М.Опсерваторија 

-2.6 

-2.3 

-1.3 

-0.7 

2.0 

3.3 

3.4 

2.8 

1.2 


Дневни ток температуре у интервалу од 6 до 20 часова је поређен 30. јануара 
1998. године (таб. 7), који је по њима био репрезентативан датум. Температуре на 
свим местима (као и на Опсерваторији) имају сличан ток, а са одступањима која зави- 
се од положаја топлане у односу на урбану структуру. "Највеће одступање има топла- 
на Батајница која је и најудаљенија од центра града: ујутарњим часовима је темпера- 
тура за 6 до 8 степени нижа него у осталим објектима, у раним поподневним часовима 
је температура изједначена са осталим максималним температурама, а увече је опет 
најнижа измерена". Вредности на мерним местима Церак и Баново Брдо (густа град- 
ња) су приближно исте и два степена су изнад Опсерваторије. Нови Београд и Дунав 
(близина река) су такође "блиски", али су врло мало изнад реперних температура. Оне 
до 16 часова прате тренд, а затим брже опадају. Остале станице су међусобно слични- 

је- 

Упоређивањем температура измерених у 8 часова сваког дана током марта 
1998. године су, такође, дала занимљиве резултате. Одступања међу појединим мести- 
ма су понекада износила чак и до 10 °С. Батајница константно има ниже температуре 
од Опсерваторије за 2 до 2,5 °С. Сењак, Миријево, Коњарник и Баново брдо имају (та- 
кође апроксимирано) више вредности углавном до 1 °С, а највише до 2 °С. Просечна 
јануарска одступања од температуре на Врачару (термин у 10 часова) показују да је 
Батајница хладнија за 3,6 °С, Нови Београд и Дунав за око 1 °С, а Церак и Баново Брдо 
су топлији за око 1 °С. Овакво поређење за март у 8 часова показује сличне резултате, 
али су вредности одступања нешто мање, што се уклапа у теорију да су разлике изра- 
женије у хладнијим месецима. Занимљиво је упоредити топлане Баново Брдо и Нови 
Београд са Метеоролошком опсерваторијом. Прва се налази на 130 m, само 2 m "ис- 
под" Опсерваторије, а има као што смо видели највеће позитивне разлике међу свим 
мерним местима. Друга лежи знатно ниже, на 70 m надморске висине, и има скоро 
увек ниже температуре од Опсерваторије. Ове две топлане се налазе на међусобном 
растојању око 2 km и на оптичкој видљивости, а разлике у температурама им износе 
око 2 °С. Разлике настају због утицаја реке и отворености простора (Нови Београд, али 
и Дунав), као и густине градње (Баново брдо, али и Коњарник и Медаковић). Резулта- 
ти овог рада имају велики теоријски и примењени значај, али би било боље да су ме- 
рења целогодишња и да се врше са тачношћу од 0,1 °С, као и да се у разматрање узме 
вишегодишњи период. Наравно, овде изостаје и веома важна анализа синоптичких 
услова у посматраним тренуцима. 

Током 1974. године Институт за Географију Природно-математичког факултета 
је на крову зграде Филолошког факултета вршио мерења температуре ваздуха помоћу 
екстремних термометара, чији су подаци упоредиви са подацима мерења у мрежи 
осматрачких станица. Надморска висина на којој се налази поменута зграда износи 
1 12,5 m, а висина на којој су вршена мерења је 22 m изнад тла. То значи да је укупна 
надморска висина 134,5 m, што је скоро једнако надморској висини мерења у Кара- 
ђорђевом парку (134 m). Поређење би се ипак морало узети са резервом с обзиром на 
велику разлику у висини мерења изнад тла (22 према 2 m). Сачувани подаци ових ме- 
рења се односе на апсолутне екстреме за целу 1974. годину и на средње месечне екс- 
треме за првих пет месеци у години (таб. 8). 


Табела 8. Екстремне температуре ваздуха (°С) на Метеоролошкој опсерваторији (МО) и на крову 
зграде Филолошког факултета (ФФ) 1974. године. 

Из табеле се види да осмотрени екстреми током целе године имају веће вредно- 
сти у односу на Метеоролошку опсерваторију. Имајући у виду да је зграда Филоло- 
шког факултета у најстрожем центру града, окружена бројним грађевинама (изворима 
топлоте), то онда потврђује теорију о просторној хетерогености урбаних острва то- 
плоте и утицају степена изграђености простора, тј. распореда топлотних извора (Ан- 
ђелковић Г., 2002). Запажа се да су разлике током зиме веће, што такође иде у прилог 
поменутој тврдњи. 

Закључак и дискусија 


Урбано или градско острво топлоте, као феномен више температуре ваздуха у 
градовима у односу на околину, представља најважнију последицу утицаја урбаниза- 
ције на топоклиму. У односу на мање градове у окружењу (Панчево, Сремска Митро- 
вица, Шабац, Ваљево, Смедеревска Паланка, Зрењанин, Вршац, Бела Црква и Велико 
Градиште) Београд има вишу средњу годишњу температуру за 0,4 до 1,0 °С (последњи 
климатски период: 1961-1990). Урбанизација можда није једини, али је сигурно глав- 
ни узрок оволиким разликама, што потврђује и чињеница да само Нови Сад, као једи- 
ни већи град у близини, има температуру ваздуха као и Београд (11,8 °С). Без обзира 
на локални утицај аеродромског комплекса, врло поуздан показатељ интензитета бео- 
градског острва топлоте јесте температура ваздуха измерена на аеродрому у Сурчину, 
који се налази изван урбаних утицаја. У периоду 1971-1990. година средња годишња 
температура ваздуха на аеродрому је износила 1 1,2 °С, а у центру Београда је била 0,7 
°С виша. Свако урбано острво топлоте долази до највећег изражаја када се посматрају 
минималне температуре. Београд има вишу апсолутну минималну температуру од 
своје околине у свим месецима. У последњем климатском периоду апсолутни мини- 
мум температуре у Београду је чак за 5,4 °С био виши од највише измерене вредности 
овог параметра у ширем окружењу (Велико Градиште -26,4 °С). У поменутом двадесе- 
тогодишњем периоду апсолутни минимум температуре ваздуха у Сурчину је износио 
-26,0 °С, а у центру града само -18,2 °С. Број мразних дана је на аеродрому износио 
77,8, а у Београду 58,2. 

Међутим, острво топлоте није стационарна категорија. Његов интензитет под- 
леже како периодичним тако и непериодичним променама. Иако је београдско острво 
топлоте настало са настанком града, јаче изражено је постало тек почетком XX века 
(0,4 °С), а током следећих пет-шест деценија бележи брз пораст интензитета (до 0,9 
°С). Ово се поклапа са периодом раста становништва и развоја градских делатности, 
пре свега индустрије. Током једне године интензитет београдског острва топлоте до- 
стиже свој максимум зими. У јануару град је у односу на Сурчин топлији просечно за 
1,0 °С, а у септембру само за 0,1 °С. Дневне варијације острва топлоте су такве да, по- 
сматрањем климатолошких термина, оно свој највећи интензитет достиже у вечерњим 
часовима (у 21 час 0,9 °С). Ако се посматрају средње вредности екстремних дневних 
температура, запажа се изразита разлика: средњи минимуми су у граду за 1,5 °С изнад 
минимума на аеродрому, док су максимуми само за 0,2 °С виши. Зими у конкретним 
антициклонским условима у граду може бити топлије и до 10 °С него у непосредној 
околини. Истовремено са дугогодишњим растом интензитета острва топлоте шири се 
и његов "просторни домет". Просторна структура острва топлоте Београда је врло из- 
ражена. Одступања вредности температуре међу појединим тачкама мерења у јутар- 
њим часовима зими могу достићи 6-8 °С (за толико у Батајници може бити хладније 
него у другим деловима града). 

Човеков утицај на климу у урбаним просторима се испољава у три главна вида. 
То су: измене карактеристика урбане Земљине површине, затим промене карактери- 
стика атмосфере изнад градова и на крају антропогена емисија топлоте. До сада се го- 
ворило о збирном ефекту групе фактора, а проучавања утицаја појединих фактора на 
климу Београда су врло оскудна. Ипак, извесни резултати могу упућивати на правце 
будућих истраживања. Већ анализа основних карактеристика острва топлоте указује 
да је антропогена проиводња топлоте један од главних узрока пораста температуре ва- 
здуха. Ово је важно посебно због тога што је потпуно јасно да се сва енергија коју чо- 
век на било који начин производи на крају претвара у топлоту и манифестује пора- 
стом температуре. Са друге стране проучавања климе од стране бројних аутора су по- 
казала њену велику осетљивост чак на врло мале измене у дотоку топлоте на горњу 

границу атмосфере. Будико М. И. (1974) је израчунао да појачање Сунчевог зрачења 
за само 1% доводи до пораста температуре ваздуха на Земљиној површини од 1,5 °С. 
Он је, такође, проучавао проблем утицаја вештачки произведене топлоте на темпера- 
турне услове на Земљи. По јединици површине целе планете та енергија није велика и 
износи 0,01326 W/m 2 (Будвпсо М. И., 1962). По њему та количина топлоте узрокује по- 
раст температуре ваздуха од 0,01 °С. Градови представљају највеће произвођаче енер- 
гије на Земљи. Просечна вредност антропогене емисије топлоте у Београду, у периоду 
1971-1990. година, износи 3,93 W/m 2 (Анђелковић Г., 2002). Када повежемо ове резул- 
тате долазимо до занимљивих закључака. Количина топлоте коју човек у Београду 
производи би била способна да промени температуру ваздуха у граду за 3 °С. 

Јасно је да до оволиког пораста температуре не долази. Разлог томе је постоја- 
ње атмосферске циркулације. Другим речима, топлота произведена у граду бива одно- 
шена адвекцијом и расејана на великом простору. У крајњој мери утицај ослобођене 
количине енергије на отопљавање увек је тесно повезан са метеоролошким условима. 
Слабљење загревања под утицајем атмосферске циркулације тим је веће што је мања 
област на којој је сконцентрисана производња антропогене топлоте. Али, горе поме- 
нуте вредности се односе на целу годину. Посматрано сезонски ситуација је другачи- 
ја: интензитет београдског острва топлоте изразито расте током зимског периода (као 
и продукција топлоте). Са друге стране просторна структура урбаног острва топлоте 
је хетерогена: око великих извора топлоте констатоване су знатно више температуре 
ваздуха него даље од њих. 

GORAN ANĐELKOVIĆ 


Summary 

THE BASIC CHARACTERISTICS OF THE BELGRADE'S HEAT ISLAND 

The urban heat island, as a phenomenon due to the higher air temperature in the cities as compared to their 
immediate surroundings, represents the most important consequence of the urbanization influence on the topocli- 
mate. As compared to the smaller cities in its surroundings, Belgrade's average annual temperature is from 0,4 to 
1,0 °C higher (period 1961-1990). A very liable index of the Belgrade's heat island is the air temperature measured 
at the airport in Surcin. In the period from 1971-1990. average annual air temperature at the airport was 11,2 °C, 
and in the city center it was 0,7 °C higher. Belgrade has a higher absolute minimal temperature than its surroun- 
dings during every month. In the last climatic period the absolute temperature minimum in Belgrade was even 5,4 
°C higher than the highest value measured within this parameter in its wider surroundings (Veliko Gradiste -26,4 
°C). In the above mentioned twenty years period the absolute air temperature minimum in Surcin was -26,0 °C, and 
in the city center only -18,2 °C. The number of the frosty days at the airport was 77,8, and in Belgrade 58,2. 

Although the heat island of Begrade was formed together with formation of the city, it was more evident at 
the beginning of the 20 ,h century (0,4 °C). During the next five to six decades a faster intensity growth was recorded 
(up to 0,9 °C). This coincides with the period of the population growth as well as with development of the city acti- 
vities, industry above all. During one уеаг the intensity of the Belgrade's heat island reached its maximum in win- 
ter. In Јапиагу the sity, as comparated to Surcin, was warmer for about 1,0 °C, and in September for only 0,1 °C. 
The daily variations of the heat island are such that it reaches its highest intesity during the evening hours (at 9 p.m. 
0,9 °C). If the average values of the extreme daily temperatures are being examined, one can see a distinct differen- 
ce: average city minimums are 1,5 °C higher than the airport minimums, while the maximums are only 0,2 °C hig- 
her. During winter, in concrete anticyclonic condicions, it can be 10 °C warmer in the city than in the immediate 
surroundings. Together with the perennial growth of heat island intesity, its "space range" also expands. The space 
structure of the heat island is very distinct. Exceptions in the temperature values between certain points of measure- 
ments in the winter moming hours can go up to 6-8 °C. 



